Нацыянальна адметных, інтэлігентна кажучы, цалкам арыгінальных, філасофскіх канцэпцыяў наконт будавання свайго жыцця ў касмічным маштабе, акрамя, канечне, ідэі пра Харчовую Бяспеку, ці, напрыклад, добра распрацаваных правілаў Агульнанацыянальнай Гульні ў Хованкі, жыхары майго горада яшчэ не пабудавалі, таму карыстаюцца агульначалавечымі. Хто цікавіцца ідэямі праваслаўнай рэлігіі, хто каталіцкай, ёсць цікавасць да ісламу і таямнічых духоўных практык Індыі і Тыбету. А хто і зусім нічым не цікавіцца. Аднак трэба заўважыць, што з ідэяй аб існаванні ў кожнага чалавека свайго лёсу, свайго шляху ў жыцці, які наканаваны вышэйшымі сіламі, ніхто спрачацца не стане.